Bob is skoonveld – praag.co.za — 20 jaar jonk!
Moeg en gedaan en skoonveld
Na Kersfees het die gerugte in alle erns begin: Die president het ineengestort in Singapoer en die president is dood.
Toe kom ‘n klein aankondiging dat Mugabe op pad huis toe is en sal aanland op die 11de Januarie deser.
Geen verduideliking oor sy besluit om sy vakansie te verkort nie, en met sy aankoms om 07.00 uur was daar nie rye amptenare en ministers om hom te ontmoet en foto’s van ‘n ontspanne president nie.
Sedert sy aankoms is ‘n paar ongewone bewegings Staatshuis in Harare opgemerk.
Die toekoms van die Marenge-diamantvelde is in die weegskaal met Mugabe se ongesteldheid.
Die Kimberleyproses, (KP) het vroeër eensydig besluit om verkope van Zimbabwe se omstrede Marange-diamantvelde te hervat ten spyte van vurige teenkanting van Westerse lande.
Sedert die spoeldiamante die eerste keer in 2006 ontdek is in Marange in die ooste van Zimbabwe, is berigte van moord, marteling , korrupsie , omkopery, plundering, smokkelbedrywighede legio.
Die veld word beskryf as “die grootste vonds van diamante in die geskiedenis van die mensdom”.
Potensiële inkomste word beraam op miljarde dollar. Opposisielede sê diamante kan Zimbabwe ewe welvarend as Botswana maak.
Die twee ondernemings, Mbada Diamonds en Marange Resources, doen die diamantverkope waarvan die opbrengs egter in die sakke van weermagleiers en Zanu-PF grootkoppe beland. Die Tesourie het nog skaars ‘n sent gesien .
Die diamante word, volgens Westerse bronne, opgeraap in Bahrain, China, Indië en Libanon.
Baie arm lande beskou die KP as ‘n komplot deur Westerse lande om die diamanthandel – en sodoende pryse – te beheer.
Gerugte van Suid-Afrika se betrokkenheid by die sluikhandel doen ook die rondte, maar kon nie bevestig word nie. Dit lyk asof dit eerder kwaadwillig is.
Skrywer Karin RoodtGepubliseer op 17 Januarie 2014 Kategorieë Nuus, Suider-AfrikaSleutelwoord Bahrain, China, Indië, Kimberleyproses, KP, Libanon, Marenge, Mugabe oorlede, Mugabe siek, Robert Mugabe, spoeldiamante, Zimbabwe
Vorige Vorige artikel: Bedrog, korrupsie, wanadministrasie in Molteno onthul
Volgende Volgende artikel: Weerstandige TB-pasiënte word glo ontslaan